b'\n_START_ARTICLE_\nBiserica de lemn din Siliva\xc8\x99u de C\xc3\xa2mpie\n_START_PARAGRAPH_\nBiserica de lemn din Siliva\xc8\x99u de C\xc3\xa2mpie, comuna Siliva\xc8\x99u de C\xc3\xa2mpie, jude\xc8\x9bul Bistri\xc8\x9ba-N\xc4\x83s\xc4\x83ud dateaz\xc4\x83 din secolul XVII (1662). L\xc4\x83ca\xc8\x99ul are hramul \xe2\x80\x9eCuvioasa Paraschiva\xe2\x80\x9d \xc8\x99i figureaz\xc4\x83 pe lista monumentelor istorice, cod LMI BN-II-a-A-01702.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nComuna Siliva\xc8\x99u de C\xc3\xa2mpie este situat\xc4\x83 \xc3\xaen partea de sud a jude\xc8\x9bului Bistri\xc8\x9ba-N\xc4\x83s\xc4\x83ud pe DN 16 Cluj-Reghin, la 69 de km de Cluj-Napoca \xc8\x99i 34 de km de Reghin. Comuna este atestat\xc4\x83 istoric de la 1295. Conform datelor din \xc8\x99ematismul din 1950 \xc8\x99i dup\xc4\x83 informa\xc8\x9biile aflate \xc3\xaentr-o monografie a comunei Siliva\xc8\x99 care citeaz\xc4\x83 o lucrare monografic\xc4\x83 a preotului greco-catolic dr. Ilie (Elie) D\xc4\x83ianu, biserica din Siliva\xc8\x99 a fost ridicat\xc4\x83 \xc3\xaen anul 1662 din lemn de stejar, grinzi masive \xc3\xaen cheotori, de c\xc4\x83tre \xc8\x9b\xc4\x83ranii iobagi din acele vremuri. Biserica are hramul \xe2\x80\x9eCuvioasa Paraschiva\xe2\x80\x9d (martira romana din primele secole ale cre\xc8\x99tinismului). L\xc3\xa2ng\xc4\x83 biseric\xc4\x83 se g\xc4\x83se\xc8\x99te clopotni\xc8\x9ba. \xc3\x8en aceast\xc4\x83 clopotni\xc8\x9b\xc4\x83 erau dou\xc4\x83 clopote. Cel mai mare se g\xc4\x83se\xc8\x99te \xc8\x99i ast\xc4\x83zi la biserica nou\xc4\x83. Are o inscrip\xc8\x9bie \xc3\xaen relief cu urm\xc4\x83torul con\xc8\x9binut: \xe2\x80\x9e\xc3\x8en numele tat\xc4\x83lui \xc8\x99i al fiului \xc8\x99i al sf\xc3\xa2ntului duh. Cump\xc4\x83rat de Simion Furne \xc3\xaen anul 1622\xe2\x80\x9d. Clopotul cel mic a fost rechizi\xc8\x9bionat \xc3\xaen anul 1916 de administra\xc8\x9bia austro-ungar\xc4\x83. \xc3\x8en locul acelui clopot s-a cump\xc4\x83rat \xc3\xaen anul 1923, de la Alexandru Anca din Cluj, un alt clopot cu greutatea de 46 de kg, cu inscrip\xc8\x9bia \xe2\x80\x9e\xc3\x8en onoarea Cuvioasei Paraschiva. Cu ajutorul credincio\xc8\x99ilor din Siliva\xc8\x99u de C\xc3\xa2mpie. Fabrica de clopote Alexandru Anca Cluj, fiind preot Niculae Racovi\xc8\x9ban, prim corator Ioan Grindean din Siliva\xc8\x99u de C\xc3\xa2mpie la 28.08.1923\xe2\x80\x9d. Lungimea bisericii este de 15m, l\xc4\x83\xc8\x9bimea de 5m, \xc3\xaen\xc4\x83l\xc8\x9bimea \xc3\xaen interior de 5,20 m. Altarul are o lungime de 4m, naosul de 6m, iar pronaosul de 5m. Pe peretele ce desparte naosul de pronaos se afl\xc4\x83 inscrip\xc8\x9bia cu litere chirilice av\xc3\xa2nd urm\xc4\x83torul con\xc8\x9binut: \xe2\x80\x9eAceast\xc4\x83 Sf\xc3\xa2nt\xc4\x83 biseric\xc4\x83 a fost zugr\xc4\x83vit\xc4\x83 pe cheltuiala cinstitei icegii a parohiei Siliva\xc8\x99 \xc3\xaen vremea excelen\xc8\x9bei sale Ioan Lemeni, fiind preot Matei, primcorator Ioan Chereche\xc8\x99u, de zugravii Filip \xc8\x99i Neculae anul 1842\xe2\x80\x9d. C\xc3\xa2nd actualul preot a fost numit \xc3\xaen parohie a g\xc4\x83sit biserica de lemn, a doua ca vechime \xc3\xaen jude\xc8\x9b, folosit\xc4\x83 ca staul pentru oi. Datorit\xc4\x83 \xe2\x80\x9etratamentului\xe2\x80\x9d la care a fost supus\xc4\x83 \xc8\x99i acoperi\xc8\x99ului degradat, valoroasa pictur\xc4\x83 pe p\xc3\xa2nz\xc4\x83 maruflat\xc4\x83 a fost distrus\xc4\x83 aproape \xc3\xaen totalitate. Pentru a proteja biserica, \xc3\xaencep\xc3\xa2nd cu anul 1985 preotul paroh Pintea Vasile a reintrodus-o \xc3\xaen circuitul cultic. \xc3\x8en 1987 s-a cump\xc4\x83rat un clopot nou, iar \xc3\xaen 1997 a fost ref\xc4\x83cut acoperi\xc8\x99ul (din \xc8\x99indril\xc4\x83 tratat\xc4\x83 cu ulei). \xc3\x8en anul 2001 s-a realizat \xc8\x99i \xc3\xaemprejmuirea cu gard din lemn, cu sprijinul Prefecturii Bistri\xc8\x9ba. \xc3\x8en acest monument se mai sluje\xc8\x99te \xc8\x99i \xc3\xaen prezent \xc3\xaen s\xc4\x83rb\xc4\x83torile de var\xc4\x83 \xc8\x99i cu ocazia hramului \xe2\x80\x9eCuvioasa Parascheva\xe2\x80\x9d.'